Pooštrene kazne za emitiranje 'uvredljivih sadržaja' na javnim frekvencijama
Novčana kazna za 'uvredljiv sadržaj' – bilo prostote ili golotinju – sada iznosi 32 500 dolara; u budućnosti će iznositi 325 tisuća dol
Američki je Kongres usvojio zakon koji predviđa oštrije novčano kažnjavanje medijskih kuća zbog – kako se navodi - emitiranja uvredljivih sadržaja na javnim frekvencijama. Očekuje se da će predsjednik Bush potpisati ovu mjeru koja će time postati zakon. Novčane kazne za uvredljive sadržaje – bilo prostote ili golotinju – bit će deset puta veće nego do sada. Sada kazna iznosi 32 tisuće i 500 dolara, u budućnosti će iznositi 325 tisuća dolara. Zastupnički je dom mjeru usvojio s 379 glasova 'Za' i samo 7 'Protiv'. Senat je ovu mjeru potvrdio još ranije. Mnogi američki kongresmeni kritiziraju medije za emitiranje uvredljivih sadržaja. Posljednji izraziti slučaj bio je nastup pop-pjevačice Janet Jackson na finalu američke nogometne lige, 2004. godine, kada se u žaru nastupa ova pjevačica djelomično razgolitila – što je šokiralo dobar dio američke javnosti. Pooštrenje kazni za emitiranje uvredljivih sadržaja odnosi se samo na medijske kuće koje emitiraju na javnim frekvencijama, a ne kablovsku i satelitsku televiziju, odnosno radio. Mediji su kritizirali ovu mjeru tvrdeći da se tako ograničava sloboda govora.